**La suprafaţă e numai spoiala colorată**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca la o nuntă

în care se fură mireasa şi nu se mai aduce înapoi,

toată orânduiala şi distracţia-i terminată,

nimeni nu ştie la ce să se aştepte.

Aşa se-ntâmplă şi cu încrderea în promisiuni,

sunt un fel de fond pentru ten

sub care se ascunde golul acoperit, capcana

în care putrezeşte minciuna cu picioarele scurte.

La suprafaţă e numai spoiala colorată

care valsează cu paşi de lut prin încăperea

în care oasele vântului devin cenuşa

pe care o spală ploile vremii.

În zilele următoare

cuvintele îmbracă hainele hulei nemărginite,

se pierd în aprecieri fără noimă

ca o trecere pe lângă moartea sufletului

rămas mutilat un timp.